Ehdotus NEUVOSTON PÄÄTÖS juuttia käsittelevässä kansainvälisessä tutkimusryhmässä esitettävästä Euroopan unionin kannasta, joka koskee uuden toimeksiannon neuvottelemista vuoden 2014 jälkeiseksi ajaksi /* COM/2012/0575 final - 2012/0277 (NLE) */





PERUSTELUT 1. EHDOTUKSEN SISÄLTÖ Juuttia käsittelevä kansainvälinen tutkimusryhmä (IJSG) perustettiin Yhdistyneiden kansakuntien kauppa- ja kehityskonferenssin (UNCTAD) alaisuudessa, ja sen toiminta alkoi 2002. Euroopan yhteisö hyväksyi tutkimusryhmän perustamista koskevan sopimuksen 15. huhtikuuta 2002 neuvoston päätöksellä 2002/312/EY[1]. Juuttia käsittelevä kansainvälinen tutkimusryhmä on hallitustenvälinen elin, joka on perustettu toimimaan kansainvälisenä perushyödykelautakuntana juutin, kenafin ja niiden sukuisten kuitujen osalta. Sen tehtävänä on edistää maailmanlaajuisen juuttisektorin kestävää kehitystä niin, että yksityissektorille annetaan merkittävä rooli ja keskitytään uusien käyttötapojen kehittämiseen, markkinoille saattamiseen ja köyhyyden lieventämiseen. Koska nykyisen toimeksiantoa koskevan sopimuksen voimassaolo päättyy huhtikuussa 2014, sopimuksen uusimisesta, joka toteutetaan juuttia käsittelevän kansainvälisen tutkimusryhmän uudesta toimeksiannosta käytävien neuvottelujen kautta, on keskusteltu tutkimusryhmän neuvoston kokouksissa vuosina 2011 ja 2012. Uusimista käsitellään jälleen seuraavassa tutkimusryhmän neuvoston kokouksessa, joka pidetään marraskuussa 2012, ja tällöin olisi tehtävä muodollinen päätös UNCTADin piirissä käytävien neuvottelujen aloittamisesta. Komissio katsoo, ettei juuttia käsittelevä kansainvälinen tutkimusryhmä tuo nykyisessä eikä todennäköisessä tulevassakaan muodossaan merkittävää lisäarvoa EU:lle. Kaupan kannalta katsottuna EU:hun tuotavien juutti- ja kenafituotteiden arvo on noin 80 miljoonaa euroa vuodessa. Juuttia käsittelevä kansainvälinen tutkimusryhmä ei myöskään tuota markkina-analyyseja tai kauppatilastoja, sillä se tukeutuu täysin FAO:n juuttia käsittelevän hallitustenvälisen ryhmän (IGG/JU) toimittamiin tietoihin. Vaikka juuttia käsittelevässä kansainvälisessä tutkimusryhmässä yksityissektoria edustaa noin 150 yritystä, vain kolme niistä on EU:sta. Kehityspolitiikan näkökulmasta tarkasteltuna juuttia käsittelevän kansainvälisen tutkimusryhmän tehtävänä on lieventää köyhyyttä, mikä sellaisenaan on EU:n kehityspoliittisten tavoitteiden mukaista. Vuonna 2010 tehdyssä riippumattomassa arvioinnissa kuitenkin ilmeni, että tutkimusryhmä oli 10 edellisen vuoden aikana käynnistänyt 15 kehityshanketta ja että niillä oli ollut rajallinen vaikutus köyhyyden vähentämiseen. Komissio katsoo tässä yhteydessä, että tutkimusryhmän työn tukemisen sijaan EU voi lieventää köyhyyttä paremmin omien kahdenvälisten ohjelmiensa kautta (ts. Bangladeshissa ja Intiassa, joiden osuus juutin kokonaistuotannosta on noin 96 prosenttia ). Juuttia käsittelevän kansainvälisen tutkimusryhmän suurin ongelma on sen vähäinen edustavuus. Sveitsi erosi tutkimusryhmästä vuonna 2010, minkä jälkeen ainoastaan Intia, Bangladesh sekä EU ja sen 27 jäsenvaltiota ovat olleet sen jäseniä. Marokko, joka oli ilmaissut olevansa kiinnostunut tutkimusryhmän jäsenyydestä, lykkäsi tutkimusryhmään liittymistään vähän aikaa sitten valitun uuden hallituksen myötä. Monet muut suuret tuontimaat, kuten Yhdysvallat, Kanada ja Turkki, eivät ole juuttia käsittelevän kansainvälisen tutkimusryhmän jäseniä. Tutkimusryhmän voitaisiin katsoa olevan pikemminkin alueellinen kuin kansanvälinen järjestö. Edellä olevan perusteella komissio ei suosittele neuvottelujen aloittamista juuttia käsittelevän kansainvälisen työryhmän toimeksiannon uusimisesta. Juuttisektorin tukemiseksi edelleen komissio suosittelee keskittymistä olemassa olevaan juuttia, kenafia ja niiden sukuisia kuituja käsittelevään hallitustenväliseen ryhmään (IGG/JU), jota FAO hallinnoi tarkoituksena muuttaa se kansainväliseksi perushyödykelautakunnaksi. Tärkeimmät syyt ovat seuraavat: · Tiedonannossa ”Maatalousalan perushyödykeketjut, riippuvuus ja köyhyys”[2] komissio toteaa, että arvonlisäketjuun perustuva lähestymistapa on keskeinen osallistumisen varmistamiseksi ja pienviljelijöiden tulojen parantamiseksi. FAO:n perushyödyke- ja kauppajaosto on kerännyt kattavaa asiantuntemusta arvonlisäketjuun perustuvasta lähestymistavasta ja soveltanut sitä jo muihin hyödykkeisiin, kuten koviin kuituihin. · Koska FAO vastaa jo nyt kovia kuituja käsittelevästä hallitustenvälisestä ryhmästä[3], se voisi helposti hyödyntää juutin ja kovien kuitujen välisiä yhteneväisyyksiä ja synergioita. · Jos juuttia käsittelevä kansainvälinen tutkimusryhmä lopetettaisiin, juuttia käsittelevä hallitustenvälinen ryhmä voitaisiin nimittää kansainväliseksi perushyödykelautakunnaksi. Tällä statuksella sen tehtäviin kuuluisi hanke-ehdotusten tekeminen ja hankkeiden seuranta sekä perushyödykkeiden yhteisrahastosta, FAO:n jäseniltä tai muilta lahjoittajilta saatavien huomattavien resurssien käyttöönottaminen. · Hallitustenvälisiin ryhmiin voivat osallistua kaikki YK:n jäsenvaltiot eikä se vaadi pitkää ratifiointiprosessia. Lisäksi on osoitettu, että kehityshankkeita koskevan toiminnan antamisella hallitustenvälisen ryhmän tehtäväksi on suurempi vaikutus ryhmän työhön ja kehitysmaiden osallistumiseen. · Köyhyyden vähentäminen ja elintarviketurvan parantaminen ovat FAO:n päätavoitteet. Kun otetaan toisaalta huomioon sen huomattava kokemus hallitusten neuvonantajana ja toimintapolitiikkojen analysoimisessa ja laatimisessa ja toisaalta sen kokemus kenttätasolla, erityisesti pienviljelijöiden ja yrittäjien parissa, näyttää siltä, että FAO:lla on hyvät mahdollisuudet ohjata köyhyyden torjuntaan suuntautuvia politiikkoja ja nivoa köyhien yhteisöjen ongelmat kansallisiin politiikkoihin. FAO:n jäsenenä EU:lla on hyvät mahdollisuudet varmistaa, että sen tavoitteet otetaan huomioon. 2. Voimassa olevat aiemmat säännökset Yhteisö hyväksyi 15. huhtikuuta 2002 annetulla neuvoston päätöksellä 2002/312/EY sopimuksen juuttia käsittelevän kansainvälisen tutkimusryhmän perustamisesta. 3. Intressitahojen kuulemisen ja vaikutusten arvioinnin tulokset Jäsenvaltiot ilmaisivat neuvoston perushyödyketyöryhmän (PROBA) 14. kesäkuuta 2012 järjestetyssä kokouksessa tukensa aloitteelle olla aloittamatta neuvotteluja juuttia käsittelevän kansainvälisen tutkimusryhmän uudistamisesta. 4. Ehdotukseen liittyvät oikeudelliset näkökohdat · Oikeusperusta Euroopan unionin toiminnasta tehdyn sopimuksen 207 artiklan 3 ja 4 kohta ja 218 artiklan 9 kohta. · Toissijaisuusperiaate Ehdotus kuuluu unionin yksinomaiseen toimivaltaan. · Suhteellisuusperiaate Ei sovelleta. · Sääntelytavan valinta Ehdotettu sääntelytapa: neuvoston päätös. 5. Talousarviovaikutukset EU:n osuus juuttia käsittelevän kansainvälisen tutkimusryhmän vuotuisen hallintobudjetin rahoituksesta on 310 000 euroa (heinäkuussa 2012). Keskittymisellä FAO-IGG/JU:n toimintaan ei ole taloudellisia vaikutuksia, sillä FAO-IGG:n juoksevat kustannukset katetaan FAO:n tavanomaisesta talousarviosta. EU itse asiassa säästää 310 000 euroa. Päätelmät Komissio ehdottaa edellä esitetyn perusteella, että neuvosto vahvistaa Euroopan unionin puolesta seuraavan kannan ja valtuuttaa komission vastustamaan juuttia käsittelevän kansainvälisen tutkimusryhmän toimeksiannon uusimista koskevien neuvottelujen aloittamista. 2012/0277 (NLE) Ehdotus NEUVOSTON PÄÄTÖS juuttia käsittelevässä kansainvälisessä tutkimusryhmässä esitettävästä Euroopan unionin kannasta, joka koskee uuden toimeksiannon neuvottelemista vuoden 2014 jälkeiseksi ajaksi EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 3 ja 4 kohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Huhtikuun 15 päivänä 2002 annetulla neuvoston päätöksellä 2002/312/EY[4] hyväksyttiin Euroopan yhteisön puolesta vuonna 2001 tehty sopimus, joka koskee juuttia käsittelevän kansainvälisen tutkimusryhmän toimeksiannon vahvistamista. (2) Nykyinen toimeksianto päättyy 30 päivänä huhtikuuta 2014, ja toimeksiannon uusimista koskevien neuvottelujen aloittamisesta keskustellaan juuttia käsittelevän kansainvälisen tutkimusryhmän neuvoston 15. istunnossa marraskuussa 2012. (3) Edellä mainitun sopimuksen uusiminen ei ole unionin edun mukaista, ON HYVÄKSYNYT TÄMÄN PÄÄTÖKSEN: 1 artikla Juuttia käsittelevässä kansainvälisessä tutkimusryhmässä esitettävä unionin kanta on se, että unioni äänestää toimeksiannon uusimista vuoden 2014 jälkeiseksi ajaksi koskevien neuvottelujen aloittamista vastaan. 2 artikla Komissio valtuutetaan ilmaisemaan tämä kanta juuttia käsittelevän kansainvälisen tutkimusryhmän kokouksissa. 3 artikla Tämä päätös tulee voimaan päivänä, jona se annetaan. Tehty Brysselissä Neuvoston puolesta Puheenjohtaja [1] EYVL L 112, 27.4.2002, s. 34. [2] KOM(2004) 89. [3] Kovia kuituja käsittelevällä hallitustenvälisellä ryhmällä on kansainvälisen perushyödykelautakunnan asema, sillä mikään muu kansainvälinen järjestö ei käsittele tätä perushyödykettä. [4] EYVL L 112, 27.4.2002, s. 34.